《寿王君旋吉七十 其一》
清代·陈崇牧

掀髯浮白大江头，七十年来感昔游。衣上酒痕湖墅月，箧中唫稿蓟门秋。

九衢车马双篷鬓，三楚风尘一蒯缑。无限沧桑供啸傲，客星依旧老羊裘。

作者简介：字念慈，又字砚莳，元钰子，弱冠应童子试，以古学受知长沙王益吾宗师，取阖属第一，补诸生，名噪庠序。中年幕游各行省，晚年旋里，设帐祝氏怡园，结陶社。平生最工吟咏，惟性极疏懒，不甚属笔，偶有所作，亦不甚爱惜，以故存稿颇不多，识者憾之。